DA Den Europæiske Unions Tidende CE 84/552

(2004/C 84 E/0630)

SKRIFTLIG FORESPØRGSEL P-0222/04

af María Ayuso González (PPE-DE) til Kommissionen

(26. januar 2004)

Om: Bomuld

Frankrig har for nyligt præsenteret et »europæisk bomuldsinitiativ«, til støtte for de afrikanske bomulds-økonomier. I denne rapport er Frankrig også fortaler for en reform af fællesskabsordningen for støtte til bomuldssektoren, med det formål at nedsætte EU's tilskud, der hævdes at forvride markedet.

Den franske stat har en stor interesse i den afrikanske bomuldssektor gennem det franske selskab for udvikling af tekstilfibre, et selskab med et udbredt net af filialer over hele Afrika. Mener Kommissionen, at dette var grunden til EU-forhandlernes tolerance over for en gruppe afrikanske lande på Verdenshandelsorganisationens ministermøde i Cancún, hvor disse lande aggressivt angreb fællesskabsordningen?

At den afrikanske bomuld ikke længere kan konkurrere med bomuld produceret i andre områder samt med andre tekstilfibre er ikke et problem, der ville løses med en indstilling af EU's bomuldsproduktion. Mener Kommissionen derfor, at et enkelt lands interesser taler for et forslag om en reform af denne sektor, hvilket kunne føre til en ende på bæredygtigheden af EU's bomuldsproduktion? Der skal endvidere erindres om, at vores bomuldsproduktion kun udgør 2 % af den samlede verdensproduktion, at vores eksport udgør 1,5 % af den globale handel, at vi importerer næsten toldfrit, og at vi ikke bevilger eksportrestitutioner?

Svar afgivet på Kommissionens vegne af Franz Fischler

(26. februar 2004)

Forslaget til en reform af Fællesskabets bomuldsstøtteordning er på ingen måde knyttet til de interesser, som den franske tekstilindustri, der er etableret i Vest- og Centralafrika, har. Reformforslaget er en følge af det kompromis, der blev indgået af Rådet i Luxembourg i juni 2003, da der blev opnået politisk enighed om en grundlæggende reform af den fælles landbrugspolitik, og da Kommissionen efter samme principper og samme fremgangsmåde fik til opgave at foretage lovgivningsmæssige tilpasninger for Middelhavs-produktionerne.

Inden for rammerne af forhandlingerne om Doha-programmet for udvikling har EU fremhævet den meget marginale betydning, som europæisk bomuld har på verdensmarkedet, specielt den europæiske bomulds meget begrænsede indflydelse på verdensmarkedsprisen på bomuldsfibre. Da EU ikke er nettoeksportør, men tvært imod verdens største importør, må den acceptere priserne, idet den ikke fastsætter dem. På Verdenshandelsorganisationens ministerkonference i Cancun foreslog Kommissionen efter anmodning fra en række afrikanske lande om at tage forholdsregler for at afhjælpe de lave verdensmarkedspriser en konstruktiv løsning, som skulle være en del af den overordnede Doha-udviklingsdagsordens landbrugs-forhandlinger om de tre emner markedsadgang, eksportstøtte og hjemmemarkedsstøtte med henblik på at løse de handelsmæssige aspekter af de lave verdensmarkedspriser på bomuld. Denne løsning, der for bomulds vedkommende blev foreslået i Cancun, blev uddybet i Kommissionens meddelelse af 26. november 2003 om en genoptagelse af forhandlingerne under Doha-udviklingsdagsordenen, som medlemsstaterne har givet deres støtte til.

Forslaget til en bomuldsreform opfylder således både kompromisset og ovennævnte tilsagn. Det tager på ingen måde sigte på at afskaffe fællesskabsproduktionen til fordel for en produktion i tredjelande.

Det bør i øvrigt understreges, at Kommissionen er af den opfattelse, at Verdenshandelsorganisationens initiativ for de berørte afrikanske lande bør have et passende svar. Kommissionen mener nemlig, at det er nødvendigt, at udviklingslandene integreres yderligere i verdenshandelen og i de forhandlingsfora, der er beskæftiget med international handel, især Verdenshandelsorganisationen.